CELEX: 32017R1419
Language: ro
Date: 2017-08-04 00:00:00
Title: Regulamentul (UE) 2017/1419 al Consiliului din 4 august 2017 de modificare a Regulamentului (UE) 2016/44 privind măsuri restrictive având în vedere situația din Libia

5.8.2017   
            
            
               RO
            
            
               Jurnalul Oficial al Uniunii Europene
            
            
               L 204/1
            
         REGULAMENTUL (UE) 2017/1419 AL CONSILIULUI
   din 4 august 2017
   de modificare a Regulamentului (UE) 2016/44 privind măsuri restrictive având în vedere situația din Libia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 215,
   având în vedere Decizia (PESC) 2017/1427 a Consiliului din 4 august 2017 de modificare a Deciziei (PESC) 2015/1333 privind măsuri restrictive având în vedere situația din Libia (1),
   având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
   întrucât:
   
               (1)
            
            
               Regulamentul (UE) 2016/44 al Consiliului (2) pune în aplicare măsurile prevăzute în Decizia (PESC) 2015/1333 a Consiliului (3).
            
         
               (2)
            
            
               La data de 29 iunie 2017, Consiliul de Securitate al Organizației Națiunilor Unite a adoptat Rezoluția (RCSONU) 2362 (2017), care extinde aplicarea măsurilor în ceea ce privește navele care încarcă, transportă sau descarcă petrol, inclusiv țiței și produse petroliere rafinate, care a făcut obiectul unui export ilegal sau al unei tentative de export ilegal din Libia și care detaliază criteriile de includere pe listă.
            
         
               (3)
            
            
               La 4 august 2017, Consiliul a adoptat Decizia (PESC) 2017/1427 de modificare a Deciziei (PESC) 2015/1333.
            
         
               (4)
            
            
               Este necesară o reglementare la nivelul Uniunii pentru punerea în aplicare a acestor măsuri, în special pentru a se asigura aplicarea uniformă de către operatorii economici din toate statele membre.
            
         
               (5)
            
            
               Prin urmare, Regulamentul (UE) 2016/44 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul (UE) 2016/44 se modifică după cum urmează:
   
               1.
            
            
               la articolul 6, alineatul (1) se înlocuiește cu următorul text:
               „(1)   Anexa II cuprinde persoanele fizice sau juridice, entitățile și organismele desemnate de Consiliul de Securitate sau de Comitetul de sancțiuni, în conformitate cu punctul 22 din RCSONU 1970 (2011), cu punctul 19, 22 sau 23 din RCSONU 1973 (2011), cu punctul 4 din RCSONU 2174 (2014), cu punctul 11 din RCSONU 2213 (2015) sau cu punctul 11 din RCSONU 2362 (2017).”
            
         
               2.
            
            
               articolul 15 se modifică după cum urmează:
               
                           (a)
                        
                        
                           alineatul (1) se înlocuiește cu următorul text:
                           „(1)   Se interzice încărcarea, transportul sau descărcarea petrolului, inclusiv a țițeiului și a produselor petroliere rafinate, provenit din Libia pe navele desemnate care arborează pavilionul unui stat membru, cu excepția cazului în care o astfel de operațiune a fost autorizată de autoritatea competentă a statului membru respectiv, după consultarea cu punctul de contact al guvernului Libiei.”;
                        
                     
                           (b)
                        
                        
                           alineatul (6) se înlocuiește cu următorul text:
                           „(6)   Se interzic tranzacțiile financiare, inclusiv vânzarea, utilizarea în scopuri de credit și încheierea unei asigurări de transport, care au drept obiect petrolul, inclusiv țițeiul și produsele petroliere rafinate, aflat la bordul navelor desemnate, în cazul în care Comitetul de sancțiuni a dispus astfel. Respectiva interdicție nu se aplică acceptării taxelor portuare în cazurile menționate la alineatul (3).”
                        
                     
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 august 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  A se vedea pagina 99 din prezentul Jurnal Oficial.
   
      (2)  Regulamentul (UE) 2016/44 al Consiliului din 18 ianuarie 2016 privind măsuri restrictive având în vedere situația din Libia și de abrogare a Regulamentului (UE) nr. 204/2011 (JO L 12, 19.1.2016, p. 1).
   
      (3)  Decizia (PESC) 2015/1333 a Consiliului din 31 iulie 2015 privind măsuri restrictive având în vedere situația din Libia și de abrogare a Deciziei 2011/137/PESC (JO L 206 1.8.2015, p. 34).